Tanjug

Mislio sam da su to prazne priče, ali sam se uverio da je on dobro upoznat sa stanjem na KiM, rekao predsednik

Srpskoj politici su vrata u Vašingtonu odškrinuta, što je važno za budućnost naše zemlje, rekao je predsednik Srbije Aleksandar Vučić na konferenciji za štampu nakon povratka iz Amerike, gde se sastao sa bliskim saradnicima predsednika SAD Donalda Trampa.

– Posebno cenim kod naših američkih domaćina što su pokazali više nego dobru volju da nas saslušaju. Verujem da će rezultati ove posete dati plodove i u budućnosti – rekao je Vučić.

On se u Vašingtonu susreo sa desnom rukom Donalda Trampa, njegovim zetom Džaredom Kušnerom, kao i savetnikom za nacionalnu bezbednost Robertom O“Brajanom i specijalnim izaslanikom za dijalog Beograda i Prištine Ričardom Grenelom.

Naš glas u SAD

– Mislio sam da su to samo prazne priče, da Tramp zna šta se dešava oko Kosova. Sada sam siguran da je dobro upoznat sa tim. Neuobičajeno dugo smo razgovarali. Imali smo dobar i otvoren razgovor. Mislim da smo otvorili priliku da se glas Srbije čuje. Niko iz Srbije nije imao veću mogućnost da provede toliko vremena sa ljudima koji su najbliži američkom predsedniku – istakao je Vučić.

On se dotakao i teorija o navodnom velikom dogovoru Beograda i Prištine i najava da će do aranžmana brzo doći.

– Prethodnih dana je bilo mnogo neistinitih vesti o velikim dogovorima, o tome kako je plan već napravljen. Da je tako, ja bih to rekao, jer ništa od svog naroda nisam krio. Indikativno mi je da o tome govore veliki analitičari bliski evropskim centrima moći. Dovoljno mi je jasno da bi oni želeli poniženu Srbiju, koja samo treba da potpiše kosovsku nezavisnost. Američki izaslanik Grenel me je uverio da nema nikakvog dogovora. Moj uslov je da nema suštinskih razgovora dok takse u potpunosti ne budu ukinute i tako će biti uvek i svuda – tvrdi predsednik Srbije.

Kako je objasnio, što se tiče taktičkih stvari, razgovaralo se o onome što mnogi nazivaju mini Šengen.

– Pričali smo o tome kako da ostvarimo brži protok ljudi, robe, usluga, kapitala… Gledamo i kako da uspostavimo avionske linije i železnički saobraćaj. To su važne stvari i za naš narod na Kosovu. Istovremeno, očekuje me uskoro odlazak u Berlin, gde ću imati važan razgovor sa kancelarkom Merkel. Jedna od bitnijih tema biće Kosovo i Metohija. Tu ću jasno stati iza našeg stava: dogovor mora da bude kompromis, a ne nečija jednostrana želja – rekao je Vučić.

On je istakao i da je procena američke investicione banke Dži Pi Morgan da će rast srpske ekonomije biti 4,5 procenata u 2020. godini.

– U trenutku kada se procena svetskog rasta sa 2,9 smanjuje na 2,4 posto, a tom rastu doprinose najviše Kina, Indija i azijske zemlje sa svojim rastom od preko šest odsto, jasno je koliko će nizak biti rast evropske ekonomije. Na nivou Evrozone se procenjuje na 0,5 posto. Zamislite da mi idemo devet puta brže. Naravno da smo mnogo siromašniji, ali da devet puta brže idemo od Evrozone. To onda govori pred kakvim uspesima je Srbija – rekao je Vučić.

Muke zbog virusa

Predsednik je istakao i da virus korona jedan od faktora koji utiče na moguće ekonomske nestabilnosti.

– Ukoliko se u Srbiji pojavi virus korona, bićemo spremni za sve moguće situacije. Korona pravi velike probleme svetskoj ekonomiji. Sve svetske berze beleže pad. Mi se nalazimo u lancu snabdevanja najmoćnijih automobilskih industrija. Mnogo je fabrika koje proizvode rezervne delove. Ako kasne rezervni delovi koji se proizvode u Kini, onda i mi nećemo da proizvodimo punu količinu tih rezervnih delova. A to nemačke fabrike ne mogu da prihvate. Pitanje je da li će nam se taj problem pojaviti u aprilu, maju, junu ili nekom drugom mesecu. O svemu tome moramo da vodimo računa i pravimo ekonomske projekte kako bismo te nedostatke mogli da nadomestimo – objasnio je Vučić.

Đilasovci, ne izigravajte Apisa!

Predsednik Vučić se osvrnuo i na opozicione predloge da vojska i policija treba da ga uhapse.

– Nekada u velikoj Jugoslaviji, nedeljom u pola šest je išao vestern film. Onda kad se završi vestern, izađu mangupčići na ulicu pa isto to rade što se dešava u filmovima. Tako je i sad: RTS prikaže seriju o Apisu u ponedeljak, u utorak se pojave ovi neodgovorni tipovi poput Đilasovih, pa kažu ajde da izigravamo Apisa, ajde da vojska i policija hapse Vučića. Nemojte da se ponašate kao deca, neodgovorno i neozbiljno. Sramota je da to govore oni koji su izgubili Kosovo, oterali Crnu Goru i uništili sve fabrike u našoj zemlji. Pozivi na puč i državni udar su protivzakoniti – istakao je Vučić, komentarišući poslednje izjave lidera Dveri i jednog od vođa Saveza za Srbiju Boška Obradovića.